ब्रायन बंधुओं को हराकर इंडियन एक्सप्रेस फाइनल में  
लिएंडर पेस व महेश भूपति की जोड़ी ने ब्रायन बंधुओं-बाब और माइक की जोड़ी को हराकर सिनसिनाटी मास्टर्स टूर्नामेंट के फाइनल में जगह बनाई।
लिएंडर पेस और महेश भूपति की तीसरी वरीयता प्राप्त जोड़ी ने अमेरिका के ब्रायन बंधुओं बाब और माइक की शीर्ष वरीय जोड़ी को हराकर सिनसिनाटी मास्टर्स हार्डकोर्ट टेनिस टूर्नामेंट के फाइनल में जगह बनाई।  इंडियन एक्सप्रेस के नाम से मशहूर इस भारतीय जोड़ी ने युगल सेमीफाइनल में 11 बार ग्रैंडस्लैम जीतने वाले ब्रायन बंधुओं से पहला सेट गंवाने के बाद शानदार वापसी करके 1-6, 7-6, 10-7 से जीत दर्ज की।  भूपति ने इस जीत से पिछले साल अमेरिकी जोड़ी से फाइनल में मिली हार का बदला भी चुकता कर दिया। तब उन्होंने बेलारूस के मैक्स मिर्नई से जोड़ी बनाई थी। पेस और भूपति को अपने दूसरे खिताब के लिए अब फ्रांस के माइकल लोड्रा और सर्बिया के निनाद जिमोनजिच की जोड़ी से भिड़ना होगा।  मांट्रियल और वाशिंगटन में लगातार सप्ताह खिताब जीतने वाली बेहतरीन इस चौथी वरीयता प्राप्त जोड़ी ने सेमीफाइनल में कोलंबिया के जुआन सेबेस्टियन काबेल और जर्मनी के फ्लोरियन मेयर को 4-6, 6-3, 10-4 से हराया।  भारतीय जोड़ी ने इससे पहले 2001 में सिनसिनाटी ओपन जीता था। उन्होंने इस साल के शुरू में फिर से जोड़ी बनाई थी और वे ऑस्ट्रेलियाई ओपन के फाइनल में जगह बनाने में सफल रहे थे।